Volg dié reëls vir veilige aanlyn beleggings | Netwerk24
Volg dié reëls vir veilige aanlyn beleggings
Deur Werner Wippenaar 26 Mei 2021 13:43
As jy soos baie ander aanlyn met jou geld wil woeker, maar eintlik 'n bietjie bang is, is jy nie alleen nie.
Moenie uitgevang word deur aanlyn makelaars nie. Foto: Unsplash
"Een van die belangrikste struikelblokke wat mense verhinder om geleenthede in aanlyn beleggings te ondersoek, is kommer oor die veiligheid en sekerheid van hul persoonlike inligting. Veral met die aanvang van Covid-19 is die verhale oor aanlyn bedrog aan die toeneem," sê Dany Mawas, streekdirekteur van die makelaarsfirma Infinox.
Volgens Infinox is baie mense wat die slagoffer van 'n bedrogspul word, beginners, bejaardes of diegene wat finansieel sukkel.
Om dit te voorkom, gee Mawas 'n kort lys van dinge waarop potensiële beleggers in geldeenhede, aandele, kriptogeld of afgeleide instrumente moet let om nie slagoffers van swendelaars te word nie.
As 'n nuwe belegger kan dit 'n uitdagende taak wees om 'n ideale makelaar te vind. Deur generiese soektogte op die internet te doen, aanlyn gesprekke te volg en mediaberigte te lees, sal jy 'n beter indruk kry van die makelaar met wie jy te doen het.
Verseker dat die makelaar gereguleer word
Makelaars moet by 'n reguleerder geregistreer wees in die lande waarin hulle werk. As sodanig is dit noodsaaklik om te verseker dat die makelaar deur owerhede soos die Gedragsowerheid vir die Finansiële Sektor (FSCA) gereguleer word.
Kyk op die makelaarswebwerf
'n Ander pluspunt dat die makelaar gereguleer word, is dat hulle deursigtig moet wees om te verseker dat handelaars die mees ingeligte besluite kan neem. Dit beteken dat hulle die persentasie risiko moet insluit waarmee handelaars te make kan hê.
Dis ook belangrik om na te gaan of die makelaar 'n fisieke adres het. Hoewel makelaars hul ondernemings aanlyn bestuur, is 'n fisieke ligging 'n aanduiding van hul toewyding tot hul onderneming, hul span en uiteindelik hul kliënte.
As dit te goed klink om waar te wees, is dit waarskynlik
Wees versigtig vir makelaars waar dit te maklik is om 'n rekening te open, te maklik om geld te deponeer, te maklik om te handel en waar hemelhoë opbrengste "gewaarborg" word.
Wees waaksaam op sosiale media
In 'n onlangse TradeForexSA-verslag is gevind dat misdadigers gebruik maak van sosiale media soos Facebook en Instagram om slagoffers te vind. TradeForexSA se verslag dui daarop dat 50% van die swendelaars hul slagoffers op sosiale media vind.
Kyk na beskermende maatreëls
Oor die algemeen volg swendelaars dieselfde patroon dat hulle hoë minimum deposito's vereis – dit moet vir jou 'n waarskuwing wees.
Beleggers moet in staat wees om geld via 'n kliëntportaal maklik te deponeer en te onttrek. Betroubare makelaars werk saam met bekende betalingsverskaffers met lae tariewe en vinnige transaksies. Dit is noodsaaklik om op enige tydstip toegang tot jou geld te kry.
Suid-Afrika word vinnig een van die belangrikste bestemmings vir handel in alle finansiële bates, sê Mawas.
"As sodanig is dit noodsaaklik dat beleggers versigtig is vir aanlyn bedrog en sorg dat hulle waaksaam bly en nie slagoffers word nie."